Pokistonlik qiz turmushga chiqishni xohlamagani uchun otib o`ldirildi (Video)

Pokistonning Xayber-Paxtunva provinsiyasida ko`zga ko`ringan siyosatchining jiyaniga turmushga chiqishni istamagan talaba qiz Asma Rani otib o`ldirildi, deb xabar berdi Samaa.tv nashri.
Qiz o`limi oldidan gospitalda qotilning ismini aytishga ulgurdi.
Voqea 28 yanvar kuni bo`lgan edi. Qotillikni muhabbati rad etilgan kuyov Mujaxidulloh Afridiy va uning akasi Sadikullular amalga oshirgani ma`lum bo`ldi. Jinoyatchilar hali qo`lga olinmagan.
Asma Rani Abbotoboddagi tibbiyot fakultetining 3-bosqich talabasi bo`lgan. Qotillik bo`lgan paytda u uyiga ta`tilga kelgan edi. Shu erda unga Pokiston adolat harakatining hududiy bo`limi rahbari Imron Xonning jiyani Mujaxidulloh Afridiy muhabbat izhor qilib, qo`lini so`radi. Rad javobini olgan “kuyov” qizni  otib o`ldirdi.
Asmaning oila a`zolari Mujaxidullohning oilasi borligi sababli qiz unga rad javobini berganligini ma`lum qilishdi. Qotillikdan keyin aka-uka Dubayga uchib ketgan. Hozircha polisiya mazkur taxminni tasdiqlamadi. 
Qotillik haqida shov-shuv ko`tarilgandan so`ng provinsiya rahbari Parviz Hattoku jurnalistlarning savollariga javob berishga majbur bo`ldi. U ayblovni rad etib, muxbirlarga javob berishdan o`zini olib qochdi.